НАЦРТ

ЗАКОН О ЈАВНИМ  МЕДИЈСКИМ СЕРВИСИМА

                                                           I ОСНОВНЕ ОДРЕДБЕ

1.Предмет закона

Члан 1.

Овим законом уређује се, у складу са европским стандардима и међународним документима у области електронских медија, оснивање Јавне медијске установе „Радио- телевизија Србије” и Јавне медијске установе „Радио-телевизија Војводине”, њихова делатност и начела на којима се заснива обављање њихове делатности, јавни интерес који се остварује кроз програмске садржаје, јавност рада, органи и акти које доносе установе јавних медијских сервиса, средства за рад и начин њиховог финансирања. 

2. Јавни медијски сервис

                                                                         Члан 2.

(1)Установе јавног медијског сервиса (у даљем тексту:јавни медијски сервис), оснивају се као независни и самостални правни субјекти који омогућавају остваривање јавног интереса у области јавног информисања, а нарочито изношење различитих идеја и мишљења и пружање основне и свеобухватне медијске услуге која подразумева информативне, образовне, културне и забавне садржаје.

(2)Јавни медијски сервис из става 1. овог члана су републички и покрајински јавни медијски сервис.

(3) Републички  јавни медијски сервис је Јавна медијска установа „Радио-телевизија Србије” (у даљем тексту:РТС), са  седиштем у Београду..

(4)Покрајински јавни медијски сервис је Јавна медијска установа „Радио-телевизија Војводине” (у даљем тексту:РТВ), са седиштем у Новом Саду.

3. Делатност јавног медијског сервиса

Члан 3.
(1)Основна делатност јавног медијског сервиса јесте производња радио, телевизијских и мултимедијалних садржаја, музичка производња, као и пружање аудио и аудио-визуелних медијских услуга и објављивање електронских издања као услуга од јавног интереса.

(2)Основна делатност из става 1. овог члана нарочито обухвата производњу, куповину, обраду и објављивање информативних, образовних, културно-уметничких, дечјих, забавних, спортских, верских и других програмских садржаја од општег интереса за грађане, нарочито у циљу остваривања њихових људских права и слобода, размене идеја и мишљења, неговања вредности демократског друштва,  унапређивања политичке, полне, међунационалне и верске толеранције и разумевања, као и очување националног идентитета српског народа и националних мањина.

(3)Поред делатности из става 1. и 2.  овог члана јавни медијски сервис може обављати и  комерцијалне делатности као што су : 

1. уступање права на јавно саопштавање радијских, телевизијских или других медијских садржаја;

2. објављивања огласних порука или другог облика аудио-визуелне комерцијалне комуникације (нпр. спонзорство, пласирање производа и др.);

3. пружање интерактивних услуга које су у вези са медијским услугама или других интерактивних услуга; 

4. организовање јавног извођења музичких садржаја и других приредби које нису саставни део услуга јавног медијског сервиса;

5. производња, давање у закуп и продаја фонограма и видеограма;

6. пружање техничких услуга и изнајмљивање производних и других капацитета;

7. друге комерцијалне делатности које служе обављању основне делатности, ако се оне у мањем опсегу или уобичајено обављају уз ту делатност (пружање интелектуалних услуга, издавачка делатност и сл.).

4.Основна начела обављања делатности јавног медијског сервиса

Члан 4.

Делатност јавног медијског сервиса заснива се на следећим начелима:

1. истинитост, непристрасност, потпуност и благовременост  информисања;

2. институционална аутономија, а посебно независност уређивачке политике;

3. независност од извора финансирања;

4. самосталност у предлагању, утврђивању и спровођењу уређивачке концепције у оквиру овог закона;

5. забрана сваког облика цензуре и незаконитог утицаја на рад јавних медијских сервиса,      њихових редакција и новинара;

6. примена међународно признатих норми и принципа, а нарочито поштовање људских права и слобода, демократских вредности и институција и унапређивање културе јавног дијалога, поштовање приватности, достојанства, части и угледа и једнакости свих људи без обзира на њихова лична својства;

7. пуно поштовање професионалних стандарда и кодекса;

8. заштита националне, европске и опште културне баштине у програмима јавних медијских сервиса;

9. подстицање стваралаштва и обезбеђивање слободног развоја личности;

10. задовољавања потреба свих сегмената друштва у области јавног информисања. 

Институционална аутономија

Члан 5.

У обављању делатности јавни медијски сервиси  уживају уређивачку независност, односно институционалну аутономију, а нарочито у погледу: 

1) програмске шеме;

2) концепције и производње програма;

3) уређивања и презентације вести и програма о актуелним догађајима;

4) организације делатности;

5) избора руководилаца, главних и одговорних уредника и запошљавања;

6) набавке и продаје робе и услуга;

7) управљања финансијским средствима;

8) припреме и извршавања финансијског плана;

9) преговарања, односно припреме и потписивања правних аката који се односе на пословање установа;

10)  избора заступника у правним пословима и у другим правним стварима.

5.Однос јавног медијског сервиса према јавности                                                                 

Члан 6.

(1) У свом деловању јавни медијски сервис промовише и уважава интерес јавности и за своје деловање одговара јавности.

(2) Одговорност јавног медијског сервиса према јавности као и утицај јавности на његово деловање остварује се посебно:

јавност  поступка именовања органа јавног медијског сервиса, који су дужни да заступају и  штите интерес слушалаца и гледалаца;

учешће јавности у унапређивању радијског и телевизијског програма;

обавезом јавног медијског сервиса да правовремено и истинито обавештава јавност о обављању своје делатности, о условима и начину пружања својих услуга и о другим питањима која се тичу обављања делатности за које су основани;

 објављивањем планова рада и подношењем извештаја о раду јавности, регулаторном телу надлежном за електронске медије (у даљем тексту:Регулатор) и Народној скупштини.

II   ПРОГРАМСКЕ  ОБАВЕЗЕ  ЈАВНОГ МЕДИЈСКОГ СЕРВИСА 
Члан 7.

У  остваривању јавног интереса у јавном информисању, одређеном законом који уређује област јавног информисања и медија, јавни медијски сервис дужан је да обезбеди да програмски садржаји које производи и објављује доприносе: 

1. истинитом, благовременом, потпуном, непристрасном и професионалном информисању грађана и омогућавају слободно формирање и изражавање мишљења слушалаца и гледалаца на територији Републике Србије, аутономне покрајине и локалне самоуправе;
2. поштовању и представљању основних људских права и слобода, демократских вредности и институција и унапређивању културе јавног дијалога;

3. поштовању приватности, достојанства, угледа, части и других основних права  човека;

4. поштовању и подстицању плурализма политичких, верских и других идеја и омогућавају јавности да буде упозната са тим идејама, не служећи интересима појединих политичких странака и верских заједница, као ни било ком другом појединачном политичком, економском, верском и сличном становишту или интересу;
5. задовољавању потреба у информисању свих делова друштва без дискриминације, водећи рачуна нарочито о специфичним друштвеним групама као што су деца, омладина и стари, мањинске и етничке групе, особе са инвалидитетом, социјално и здравствено угрожени и др.;
6. задовољавању потреба грађана за програмским садржајима који обезбеђују очување историјског памћења и којима се  изражава  културни идентитет како српског народа тако и националних мањина и етничких група, нарочито омогућавајући да одређене програме или програмске целине, на подручјима на којима живе и раде, прате и на свом матерњем језику и писму;
7. непристрасном обрађивању политичких, историјских, привредних, социјалних, здравствених, културних, образовних, научних, еколошких и других питања, омогућавајући равноправно сучељавање различитих становишта;
8. да се у време предизборне кампање обезбеди бесплатно и једнако представљање политичких странака, коалиција и кандидата који имају прихваћене изборне листе за републичке, покрајинске или локалне изборе;

9. остваривању јавног интереса на републичком, покрајинском и локалном нивоу користећи све своје расположиве капацитете укључујући и дописничку мрежу у циљу остваривања права свих грађана на равноправно информисање;
10. афирмисању националних културних вредности српског народа, националних мањина и етничких заједница који живе у Републици Србији, као и зближавања и прожимања њихових култура;
11. благовременом обавештавању о актуелним збивањима у свету и о научним, културним и осталим цивилизацијским достигнућима;  

12. унапређивању општег образовања, здравственог образовања и образовања у вези са заштитом животне средине;
13. развијању културе и уметничког стваралаштва;
14. неговању хуманих, моралних, уметничких и креативних вредности;
15. задовољавању забавних, рекреативних, спортских и других потреба грађана;
16. информисању наших грађана у иностранству, као и припадника српског народа који живи ван територије Републике Србије;
17. представљању културног наслеђа и уметничког стваралаштва у земљи и иностранству;
18. задовољавању потреба посебних категорија лица (малолетна лица, стари, особе са инвалидитетом и друге групе рањивих лица);
19. информисању иностране јавности о догађајима и појавама у Републици Србији.
Члан 8.

У циљу извршавања обавеза из члана 7. овог закона јавни медијски сервис дужан је и да: 

1. уважава језичке и говорне стандарде, како већинског становништва тако, у одговарајућој сразмери, и националних мањина и етничких група на подручју на коме се програм емитује;
2. доприноси развоју медијске писмености становништва;
3. развија и подстиче производњу домаћег документарног и играног програма;
4. обезбеди коришћење и развој савремених техничко-технолошких стандарда у производњи и објављивању програма и у предвиђеном времену реализују планове преласка на нове дигиталне технологије;
5. сарађује са другим јавним медијским сервисом и размењује програмске садржаје који су од интереса за грађане Републике Србије;
6. обезбеди пуно поштовање професионалних стандарда и етичких кодекса.
Употреба језика и писма

Члан 9.

(1)Јавни медијски сервис дужан је да у програмима користи српски језик и ћирилично писмо. 

(2)Употреба српског језика није обавезна у програму намењеном припадницима националних мањина и етничких група, али се ови програми по потреби титлују на српски језик.

(3)Употреба српског језика и ћириличког писма није обавезна ни:

1) ако се објављују филмови и друга аудио-визуелна и радијска дела у изворном облику;

2) ако се објављују музичка дела с текстом који је писан на страном језику;

3) ако су програми намењени учењу страног језика;

4) ако су програми намењени страним држављанима или грађанима Републике Србије који живе ван њене територије, који те програме не могу пратити на српском језику;

5) ако се у програму, ради веродостојности информације, објављују документ или изјава у изворном облику.
Независна продукција

Члан 10.

(1)Јавни медијски сервис обезбеђује најмање 10% годишњег програмског времена или најмање 10% годишњег програмског буџета, за аудио визуелна дела европске независне продукције, изузимајући време намењено за вести, спортске догађаје, игре, рекламе, телетекст и телевизијску продају.

(2)Удео из става 1. овог члана достиже се постепено, у складу са одредбама закона којим се уређује област електронских медија, уважавајући обавезу јавног медијског сервиса да обезбеди информативне, образовне, културне и забавне садржаје, као и обавезу остваривања јавног интереса. 

(3)Програмски садржаји старији од пет година могу чинити највише половину удела из става 1. овог члана.

(4) Програмски садржаји независних продукција из става 1. овог члана бирају се на основу јавног конкурса.
(5) Поступак и критеријуми за одабир програмских садржаја из става 1. овог члана  ближе се утврђује општим актом јавног медијског сервиса.

(6)Критеријуми за одабир програмских садржаја из става 1 овог члана морају бити у складу са програмским начелима прописаним овим законoм.

Оглашавање

Члан 11.

(1)Огласне поруке у сваком програму јавног медијског сервиса могу се емитовати највише 6 минута (или 10%) у једном сату, осим ако није другачије одређено прописима којиуређују оглашавање односно електронске медије.

(2)Удео оглашавања и тв продаје у програму јавног медијског сервиса  може износити највише 10% укупног дневног објављеног програма и он мора бити препознатљиво одвојен од редовног програма. 
(3)Јавни медијски сервиси има право да одбије објављивање огласних порука због садржаја који је супротан програмским обавезама утврђеним законом, другим прописима и правилима којима се уређују промоције и огласне поруке.

III  УСТАНОВЕ ЈАВНОГ МЕДИЈСКОГ СЕРВИСА 

1. Статус, програми и нове медијске услуге

Статус

Члан  12.

РТС и РТВ имају статус правног лица. 
Програми

Члан 13.

(1)РТС производи и објављује аудио, односно аудио-визуелни медијски садржај на најмање два телевизијска и три радијска програма на територији Републике Србије.

(2)РТВ производи и објављује аудио, односно аудио-визуелни медијски садржај на најмање два телевизијска и три радијска програма на територији Аутономне покрајине Војводине.

(3)РТС и РТВ производе и објављују медијске садржаје као електронско издање на интернету.

Нове медијске услуге

Члан 14.

(1)Јавни медијски сервис може започети пружање нове медијске услуге радија или телевизије или аудио, односно аудио-визуелне медијске услуге на захтев, ако је њен укупан утицај на тржиште оправдан додатном вредношћу у смислу испуњавања демократских, социјалних и културних потреба друштва и програмских обавеза предвиђених одредбама члана 7. овог закона.
(2)Новом медијском услугом, у смислу овога закона, сматра се услуга која се битно разликује од услуга које установа јавног медијског сервиса пружа у време спровођења поступка из става 7. овога члана у погледу садржаја, облика техничке употребљивости, приступа или значајно другачије групе корисника којима је намењена.

(3)Постојећа медијска услуга сматраће се новом медијском услугом ако је тако измењена да испуњава мерила значајне новости из става 2. овог члана.
(4)Генерални директор јавног медијског сервиса утврђује предлог који садржи јасан и потпун опис нове медијске услуге и образложење оправданости њеног увођења, техничких услова, означење групе корисника којима је намењена, опис начина финансирања и оцену могућег утицаја на конкуренцију на релевантном тржишту електронских медија.

(5)Предлог из става 4. овог члана доставља се на мишљење Регулатору у вези са могућим утицајем нове медијске услуге на конкуренцију на релевантном тржишту.

(6)Регулатор анализира могући утицај  нове медијске услуге на релевантно тржиште у сарадњи са органом надлежним за заштиту конкуренције.
(7)Мишљење из става 5. овог члана, са извештајем о анализи, доставља се подносиоцу предлога у року од 90 дана од дана достављања предлога. 

(8)Јавни медијски сервис организује и спроводи јавну расправу о предлогу из става 4. овог члана и мишљењу Регулатора у трајању од 30 дана.
(9)Након спроведене јавне расправе из става 8. овога члана, Управни одбор јавног медијског сервиса доноси одлуку о увођењу нове медијске услуге. 
  Члан 15.

(1)Јавни медијски сервис пружа аудио-визуелне медијске услуге преко оператора електронске комуникационе мреже за земаљско емитовање као и преко других оператора који пружају услугу дистрибуције медијских садржаја.

(2)Услови дистибуције из става 1. овог члана регулишу се уговором.

(3)Јавни медијски сревис има право да му оператор електронске комуникационе мреже за земаљско емитовање обезбеди квалитетан пријем  аналогног сигнала за најмање  90% становништва односно дигиталног сигнала за најмање 95%  становништва на подручју на коме се пружа услуга јавног медијског сервиса као и да му обезбеди капацитете мултиплекса за дистрибуцију програма,  техничке услове за емитовање у стандардној и високој резолуцији слике и техничку подршку за друга техничко-технолошка, програмска и сервисна унапређења, уз накнаду стварних (некомерцијалних) трошкова дистрибуције. 

(4)Јавни медијски сервис стиче право пружања медијских услуга из става 1. овог члана непосредно на основу овог закона и није дужан да прибави дозволу за пружање медијских услуга у складу са законом којим се регулише област електронских медија.  
2.    ОРГАНИ И ОПШТИ АКТИ ЈАВНОГ МЕДИЈСКОГ СЕРВИСА

Члан 16.

Органи јавног медијског сервиса су Управни одбор, генерални директор и програмски савет. 

  УПРАВНИ ОДБОР

Члан 17.

(1)Орган управљања јавног медијског сервиса је Управни одбор који има девет чланова.

(2)Чланове Управног одбора именује и разрешава Савет Регулатора двотрећинском већином од укупног броја чланова.

(3)Савет Регулатора у обавези је да распише јавни конкурс за именовање чланова Управног одбора шест месеци пре истека мандата чланова Управног одбора  у складу са критеријумима прописаним овим законом.

(4)Чланови Управног одбора именују се из реда новинара и афирмисаних стручњака за медије, менаџмент, право и финансије, као и других угледних личности.
(5)За чланове Управног одбора РТВ-а Савет Регулатора именује лица која живе и раде на подручју Аутономне покрајине Војводине. 
(6)Чланови Управног одбора не могу бити носиоци јавних и политичких функција, као ни запослени код пружоца медијске услуге.

(7)Чланови Управног одбора не смеју уз накнаду обављати услуге и друге послове за установу јавног медијског сервиса.

(8)Мандат чланова Управног одбора је пет година. 
(9)Једно лице може бити именовано за члана Управног одбора највише два пута.

(10)У свом раду чланови Управног одбора су самостални и старају се о доследној примени овог закона
Члан 18.

(1)Управни одбор доноси Пословник о  раду.

(2)Управни одбор одлуке доноси већином гласова укупног броја чланова осим ако статутом није предвиђено да се поједине одлуке доносе двотрећинском већином гласова укупног броја чланова.
(3)Услове за рад Управног одбора обезбеђује јавни медијски сервис.

(4)Чланови Управног одбора имају право на накнаду за свој рад у висини просечне зараде у јавном медијском сервису.

Члан 19.

(1) Управни одбор: 

1. доноси статут јавног медијског сервиса;

2. усваја стратегију развоја, планове рада и извештаје о раду и пословању јавног медијског сервиса и доставља Савету Регулатору, Народној скупштини Републике Србије и обавештава јавност;

3. усваја финансијски план, план набавки и план пословања;

4. именује и разрешава генералног директора јавног медијског сервиса двотрећинском већином укупног броја чланова Управног одбора, а образложену одлуку о именовању доноси  након спроведеног јавног конкурса и чини је доступном јавности; 
5. именује и разрешава главне и одговорне уреднике, као и директоре медија ако су они предвиђени статутом двотрећинском већином укупног броја чланова Управног одбора, a образложену одлуку о именовању доноси на предлог генералног директора након спроведеног јавног конкурса и чини је доступном јавности;

6. даје сагласност на општи акт генералног директора о организацији рада у јавном медијском сервису;

7. одлучује о расподели вишка прихода остварених комерцијалном делатношћу;

8. доноси инвестиционе планове;

9. контролише финансијско пословање и именује интерног ревизора, на предлог генералног директора;
10. врши надзор над законитошћу обављања делатности;
11. разматра предлоге и препоруке Програмског савета;

12. обавља и друге послове утврђене законом и статутом.


Престанак мандата члана Управног одбора

Члан 20.

(1)Мандат члана Управног одбора престаје:

1) протеком времена на које је именован;

2) смрћу;
3) подношењем оставке у писаној форми регулаторном телу надлежном за област електронских медија;

4) разрешењем из разлога предвиђених овим законом.

(2)Савет Регулатора без одлагања покреће поступак за именовање новог члана Управног одбора у случају из става 1. тачке 1-4 овог члана.

Разрешење члана Управног одбора

Члан 21.

(1)Савет Регулатора доноси одлуку о разрешењу члана Управног одбора:

1) ако је због болести, на основу налаза надлежне здравствене установе, неспособан за обављање дужности члана Управног одбора у периоду дужем од шест месеци;

2) ако утврди да у поступку именовања није дао тачне податке о себи;

3) ако неоправдано није присуствовао на три седнице Управног одбора у току једне године;

4) ако постане носилац јавне или политичке функције, или  ако се запосли код пружаоца медијских услуга;
5) ако је поступао противно одредбама закона, статута и других прописа који уређују обављање делатности установе јавног медијског сервиса;

6) ако је осуђен на безусловну казну затвора.
(2)Одлуку о разрешењу члана Управног одбора, са образложењем, доноси Савет Регулатора, двотрећинском већином гласова од укупног броја чланова Савета.
(3)У поступку разрешења члану Управног одбора даје се могућност да се изјасни о разлозима за разрешење.

Члан 22.

(1) Седницама Управног одбора присуствују, без права одлучивања, генерални директор,  и друга лица на позив Управног одбора.

(2) Лица из става 1. овог члана дужна су да на захтев Управног одбора дају информације, објашњења и стручна образложења о питањима која су на дневном реду.

   ГЕНЕРАЛНИ ДИРЕКТОР

Овлашћења

Члан 23.  

(1)Генерални директор јавног медијског сервиса:

1. заступа и представља јавни медијски сервис;

2. организује и управља процесом рада и води пословање установе;

3. предлаже Управном одбору стратегију развоја и план рада;
4. израђује заједно са главним и одговорним уредницима, директорима медија и уредницима организационих целина програмску концепцију којом се остварује јавни интерес и одговара за њено остваривање;

5. обезбеђује законитост рада и пословања;

6. одговара за спровођење одлуке Управног одбора и подноси Управном одбору извештаје о раду и пословању;

7. разматра препоруке Програмског савета;

8. предлаже Управном одбору именовање и разрешење главних и одговорних уредника, као и директоре медија; 
9. доноси опште акте о систематизацији послова и задатака и организацији рада јавног медијског сервиса;

10. обавља и друге послове утврђене законом и статутом.

Именивање и трајање мандата

Члан 24.

(1)Одлуку о именовању генералног директора, са образложењем, доноси Управни одбор двотрећинском већином гласова од укупног броја својих чланова.
(2)Мандат генералног директора је пет година и исто лице може бити именовано за генералног директора највише два пута.

Услови за именовање

Члан 25.

(1)За генералног директора може бити именовано лице из реда  новинара и афирмисаних стручњака за медије, менаџмент, право и финансије, као и других угледних личности.

(2)За генералног директора не може бити именовано лице које је носилац јавне или политичке функције. 

(3)За генералног директора може бити именовано лице које има пребивалиште на територији Републике Србије и држављанин је Републике Србије, има завршену високу стручну спрему и 10 година искуства на руководећим пословима у медијима.

(4)Кандидати за генералног директора приликом конкурисања на именовање дужни су да поред доказа о испуњавању осталих услова доставе програм рада и управљања установом јавног медијског сервиса за предстојећи период.
Престанак мандата генералног директора

Члан 26.

(1)Мандат генералног директора престаје:

1) протеком времена на које је именован;

2) смрћу;
3) подношењем оставке у писаној форми Управном одбору;

4) разрешењем из разлога предвиђених овим законом.

(2)Управни одбор без одлагања именује вршиоца дужности и покреће поступак за именовање новог  генералног директора у случају из става 1. тачке 1-4 овог члана.

Разрешење генералног директора

Члан 27.

(1)Управни одбор доноси одлуку о разрешењу генералног директора ако:

1)  је због болести, на основу налаза надлежне здравствене установе, неспособан за обављање функције генералног директора у периоду дужем од шест месеци;

2) ако утврди да у поступку именовања није није дао тачне податке о себи;

3) ако поступа противно одредбама закона, статута и других прописа који уређују обављање делатности установе јавног медијског сервиса, као и ако је осуђен на безусловну казну затвора.
(2)Одлуку о разрешењу генералног директора, са образложењем, доноси Управни одбор двотрећинском већином гласова од укупног броја својих чланова.

(3)У поступку разрешења генералном директору даје се могућност да се изјасни о разлозима за разрешење.

ПРОГРАМСКИ САВЕТ

Члан 28.

(1)Програмски савет је саветодавни орган.

(2)Програмски савет има 15 чланова које бира Управни одбор из реда  стручњака у области медија и медијских посленика, научника, стваралаца у области културе и представника удружења које се баве људским правима и демократијом.  

(3)Чланови Програмског савета не могу бити носиоци јавних ни политичких функција. 

(4)Мандат чланова Програмског савета траје четири године и они не могу бити поново изабрани.

Члан 29.

(1)Чланове Програмског савета бира Управни одбор, на основу предлога одбора Народне скупштине надлежног за област јавног информисања.

(2)Одбор Народне скупштине надлежан за област јавног информисања предлаже Управном одбору листу од 30 кандидата за чланове Програмског савета која одражава територијалну, националну, верску, полну и другу структуру становништва. 

(3)Листа кандидата из става 2. овог члана утврђује се на основу јавног конкурса за избор чланова Програмског савета.
(4)Јавни конкурс из става 3. овог члана расписује надлежни одбор Народне скупштине шест месеци пре истека мандата члановима Програмског савета који обављају функцију.
(5)Одбор Народне скупштине надлежан за област јавног информисања утврђује листу свих пријављених кандидата који испуњавају услове из члана 28. става 2 и 3. овог закона, у року од 30 дана од дана расписивања конкурса.
(6)Правила о спровођењу конкурса  из става 4.  овог члана, прописује се актом Народне скупштине.
Члан 30.

(1) Програмски савет стара се о задовољењу интереса слушалаца и гледалаца у погледу програмског садржаја.

(2) Програмски савет, најмање једном годишње, организује јавну расправу о програмском садржају јавног медијског сервиса у трајању од 15 дана, а извештај о одржаној јавној расправи, заједно са препорукама за његово унапређивање које су изражене у току јавне расправе, подноси генералном директору и Управном одбору. 

(3) Програмски савет разматра остваривање програмске концепције јавног медијског сервиса и у вези са тим даје препоруке и предлоге генералном директору и Управном одбору за унапређење радијског и телевизијског програма.

(4) Програмски савет прати спровођење програмских начела и обавеза утврђених законом, а у случају њиховог непоштовања писаним путем обавештава Управни одбор, генералног директора и одговорне уреднике.

Члан 31.

(1) Начин рада и средства за рад Програмског савета ближе се уређује Статутом јавног медијског сервиса.

(2) На питања везана за престанак мандата члана Програмског савета сходно се примењују одредбе које се односе на престанак мандата генералног директора. 
  СТАТУТ ЈАВНОГ МЕДИЈСКОГ СЕРВИСА

Члан 32.

(1)Статутом се ближе уређује унутрашња организација, начин рада јавног медијског сервиса и његових органа, планирање развоја и друга питања значајна за његов рад и функционисање.

(2)Статутом се утврђују права и обавезе које имају делови јавног медијског сервиса и организационе целине, њихова организација и овлашћења у располагању средствима којима послују, расподела зарада, начин коришћења средстава, права и обавезе у стварању заједничких програма, права и обавезе новинара у обављању послова јавног информисања и друга питања значајна за делатност јавног медијског сервиса.

(3)Статут јавног медијског сервиса се објављује у Службеном гласнику Републике Србије  и доставља Регулатору.

IV   СРЕДСТВА ЗА РАД И ФИНАНСИРАЊЕ 
ЈАВНОГ МЕДИЈСКОГ СЕРВИСА

1.СРЕДСТВА ЗА РАД ЈАВНОГ МЕДИЈСКОГ СЕРВИСА

Члан 33.

(1)Средства за рад јавних медијских сервиса чине непокретне и покретне ствари (даље: средства) прибављена од оснивача, стечена куповином, пружањем услуга и продајом производа или прибављена из других извора. 

(2)Средства која јавни медијски сервис користи су у својини Републике Србије, односно Аутономне покрајине Војводине.

(3)На питања стицања, оптерећивања или отуђивања средстава јавног медијског сервиса примењују се одредбе закона којим се уређује јавна својина.
Члан 34.

(1) Јавни медисјки сервис одговара за обавезе целокупним својим средствима. 
(2) Над јавним медијским сервисом се не може спровести стечајни поступак.

2.ФИНАНСИРАЊЕ ЈАВНОГ МЕДИЈСКОГ СЕРВИСА

Извори финансирања

Члан 35.

Јавни медијски сервис се финансира из:

1. буџета Републике Србије;

2. комерцијалних прихода и

3. осталих прихода одређених Статутом јавног медијског сервиса (фондови међународних организација и др.).

Финансијска самосталност јавног медијског сервиса

Члан 36.
(1)Република Србија обезбеђује стабилно и довољно   финансирање основне делатности јавнoг медијскoг сервиса којим се гарантује независност његовог рада.

(2)Начин и услови обезбеђења средстава за финансирање делатности из става 1. овог члана не смеју утицати на уређивачку независност и институционалну аутономију јавног медијског сервиса. 
Буџетско финансирање

Члан 37.

(1)Основна делатност јавних медијских сервиса финансира се  из буџета Републике Србије у висини  1,50% укупних прихода буџета Републике Србије.

(2)Јавни медијски сервис за сваку годину доноси план рада и финансијски план којим се утврђују активности и програмске обавезе за остваривање јавног интереса, као и потребна финансијска средства за реализацију планираних активности и доставља министарству надлежном за послове информисања.
АЛТЕРНАТИВА 1.

(3)Од средстава из става 1. овог члана 80% опредељује се за потребе РТС-а а 20% за потребе РТВ-а.

АЛТЕРНАТИВА 2

(3)Од средстава из става 1. овог члана 75% опредељује се за потребе РТС-а а 25% за потребе РТВ-а.

(4)Средства опредељена у буџету Републике Србије за финансирање основне делатности јавног медијског сервиса преносе се на основу уговора који се закључује између jавнoг медијскoг сервиса и министарства надлежног за област јавног информисања и  исплаћује се у 12 једнаких месечних рата. 

(5)Средства из става 1. овог члана не смеју се користити за финансирање комерцијалних делатности.

(6)Од средстава из става 1. овог члана обезбеђују се средства за накнаду  стварних (некомерцијалних) трошкова преноса и емитовања програма установа јавног медијског сервиса путем електронских комуникационих мрежа за аналогни и дигиталан земаљски пренос сигнала. 

(7)Уговор из става 5. овог члана  склапа се у року од 15 дана од дана усвајања закона о буџету. 

(8)Јавни медијски сервис је дужан да утврди начин праћења прихода и расхода, који се односи на пружање услуга предвиђених овим законом и да води посебну евиденцију по различитим основама финансирања. 

(9)Јавни медијски сервис може користити комерцијалне приходе за суфинансирање делатности од општег интереса у складу са усвојеним програмом рада и финансијским планом.

V   РЕВИЗИЈА

Члан 38.

Сви обрачуни прихода и расхода и финансијски извештаји јавног медијског сервиса подлежу периодичној и годишњој ревизији интерног ревизора и годишњој ревизији од стране независног овлашћеног ревизора.

VI ПРИМЕНА ОДРЕДБИ ДРУГОГ ЗАКОНА

Члан 39.

На питања која се односе на јавни медијски сервис а која нису регулисана одредбама овог закона, примењују се одредбе закона којим се регулише област јавног информисања и електронских медија.

VII  ПРЕЛАЗНЕ И ЗАВРШНЕ ОДРЕДБЕ

Члан 40.

(1)Даном ступања на снагу овог закона Радиодифузна установа Србије, односно Радиодифузна установа Војводине, основане Законом о радиодифузији („Службени гласник РС”, бр. 42/02, 97/04, 76/05, 79/05-др.закон, 62/06, 85/06 и 41/09), настављају са радом као Јавна медијска установа „Радио телевизија Србије”, односно као Јавна медијска установа „Радио телевизија Војводине”.

(2)Даном ступања на снагу овог закона лице именовано или бирано на основу одредби Закона о радиодифузији („Службени гласник РС”, бр. 42/02, 97/04, 76/05, 79/05-др.закон, 62/06, 85/06 и 41/09), наставља да обавља своју функцију до истека мандата на који је бирано, односно именовано. 

(3)Лице из става 2. овог члана не може бити поново именовано ако је већ именовано, односно бирано онолико пута колико према овом закону може бити највише пута именовано на одговарајућу функцију. 

(4)Даном ступања на снагу овог закона запослени у Радиодифузној установи Србије, односно Радиодифузној установи Војводине настављају са радом као запослени у Јавној медијској установи „Радио телевизија Србије”, односно као запослени у Јавној медијској установи „Радио телевизија Војводине” на пословима на којима су радили.

Члан  41.

РТС и РТВ су  дужни су да у року од три месеца од дана ступања на снагу овог закона ускладе своја акта са одредбама овог закона.

Члан 42.
Влада Републике Србије ће у року од три месеци од дана ступања на снагу овог закона решити питање располагања непокретностима и средствима емисионе инфраструктуре која користи РТВ на основу деобног биланса са РТС објављеном у Службеном гласнику РС број 25/2006. а нису обухваћена Одлуком Владе Републике Србије о оснивању Јавног предузећа емисиона техника и везе( „Службени гласник РС”, број 84/2009).

Члан 43.
(1)Влада Републике Србије, дужна је да без одлагања а најкасније у року од две године обезбеди средства за обнову објекта и опреме Радио телевизије Србије уништених бомбардовањем 1999. године.
(2)Влада Републике Србије и Влада Аутономне покрајине Војводине, дужне су да без одлагања а најкасније у року од две године споразумно обезбеде средства за обнову објеката и опреме Радио телевизије Војводине уништених бомбардовањем 1999. године или обезбеде други одговарајући објекат.

Члан 44.

Влада Републике Србије дужна је да најкасније у року од шест месеци од дана ступања на снагу овог закона донесе одлуку о начину измирињу  дугова РТС-а и РТВ-а насталих до 14. августа 2013. године.

Члан 45.

(1)Одредба члана 37. став 1. овог закона примењује се до 31.12.2015. године.

(2)Влада Републике Србије дужна је најкасније до 30. јуна 2015. године да поднесе Народној скупштини Предлог закона о изменама и допунама овог закона  које садрже одредбе које омогућавају свеобухватан и ефикасан начин финансирања јавног медијског сервиса из претплате, односно накнаде као и комерцијалних извора финансирања.

 Члан 46.

Даном ступања на снагу овог закона престају да важе одредбе чланова 76. до 94. као и чланови 120. до 125,127. и 130., Закона о радиодифузији („Службени гласник РС”, бр. 42/02, 97/04, 76/05, 79/05-др.закон, 62/06, 85/06 и 41/09).

                                                                    Члан 47.
Влада Републике Србије дужна је да обезбеди стабилно и довољно финансирање јавних медијских сервиса у периоду од дана ступања на снагу овог закона до 31. децембра 2013. године.

Члан 48.

(1)Овај закон ступа на снагу осмог дана  од дана објављивања у „Службеном гласнику Републике Србије”.

(2)Одредбе члана 38. овог закона примењују се од 01. јануара 2014. године.

